ການນຳລາວ ຕ້ອນຮັບ ຄະນະຜູ້ແທນຂັ້ນສູງ ກະຊວງອຸດສາຫະກຳການຄ້າ ຫວຽດນາມ
ທ່ານຮອງປະທານປະເທດລາວ ບຸນຍັງ ວໍລະຈິດ ຕ້ອນຮັບ
ລັດຖະມົນຕີວ່າການກະຊວງອຸດສາຫະກຳການຄ້າຫວຽດນາມ
(ພາບ: TTXVN)
ໃນຂອບເຂດການຢ້ຽມຢາມ ແລະ ເຮັດວຽກຢູ່ ລາວ ແຕ່ວັນທີ 02 - 04/03, ຕອນບ່າຍ 03/03, ຄະນະຜູ້ແທນຂັ້ນສູງກະຊວງອຸດສາຫະກຳການຄ້າຫວຽດນາມ ໂດຍທ່ານລັດຖະມົນຕີວ່າການ ຫວູຮຸຍຮ່ວາງ ເປັນຫົວໜ້າຄະນະ, ໄດ້ມີການພົບປະກັບທ່ານຮອງປະທານປະເທດລາວ ບຸນຍັງ ວໍລະຈິດ. ທ່ານລັດຖະມົນຕີວ່າການ ຫວູຮຸຍຮ່ວາງ ໄດ້ລາຍງານຕໍ່ທ່ານຮອງປະທານປະເທດລາວ ໝາກຜົນການຢ້ຽມຢາມ, ເຮັດວຽກຂອງຄະນະ ກໍ່ຄືໝາກຜົນການພົບປະເຈລະຈາລະຫວ່າງກະຊວງອຸດສາຫະກຳການຄ້າ 2 ປະເທດ ແລະ ແຈ້ງໃຫ້ຊາບວ່າ 2 ກະຊວງໄດ້ລົງນາມສັນຍາການຄ້າ ຕາມການມອບສິດຂອງ 2 ລັດຖະບານ ເພື່ອແທນໃຫ້ສັນຍາການຄ້າທີ່ໄດ້ຮັບການລົງນາມລະຫວ່າງ ລັດຖະບານຫວຽດນາມ ແລະ ລັດຖະບານລາວ ເມື່ອປີ 1998. ທ່ານລັດຖະມົນຕີວ່າການ ຫວູຮຸຍຮ່ວາງ ຖືວ່າ, ການເຈລະຈາມີຄວາມໝາຍສຳຄັນທີສຸດເພື່ອມຸ່ງໄປເຖິງການລົງນາມສັນຍາ. ທ່ານລັດຖະມົນຕີວ່າການ ຫວູຮຸຍຮ່ວາງ ສະເໜີໃຫ້ການນຳ 2 ປະເທດ ມີບັນດາຄຳສັ່ງຊີ້ນຳຢ່າງທັນການເພື່ອຊ່ວຍໃຫ້ບັນດາກະຊວງ, ຂະແໜງການ 2 ຝ່າຍສົມທົບກັນແໜ້ນແຟ້ນ, ແນໃສ່ປະຕິບັດສັນຍາຢ່າງມີປະສິດທິຜົນ, ຖື້ກກັບຄາດໝາຍທີ່ໄດ້ວາງອອກ. ທ່ານຮອງປະທານປະເທດ ລາວ ບຸນຍັງ ວໍລະຈິດ ຢືນຢັນວ່າ ຈະຮຽກຮ້ອງໃຫ້ບັນດາກະຊວງ, ຂະແໜງການຂອງລາວ ສົມທົບ ກັບບັນດາກະຊວງ, ຂະແໜງຂອງຫວຽດນາມ ຢ່າງແໜ້ນແຟ້ນເພື່ອປະຕິບັດສັນຍາໃຫ້ຖືກຕາມຄວາມຮຽກຮ້ອງເຊິ່ງ 2 ປະເທດໄດ້ວາງອອກ. ທ່ານຮອງປະທານປະເທດລາວ ສະແດງຄວາມເຊື່ອໝັ້ນວ່າ, ບົນຈິດໃຈມູນເຊື້ອມິດຕະພາບ, ຄວາມສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງ 2 ປະເທດ, ລາວ ແລະ ຫວຽດນາມ ຈະປະຕິບັດສຳເລັດທຸກຄາດໝາຍທີ່ສັນຍາໄດ້ວາອອກ.
(ແຫຼ່ງຄັດຈາກ VOV)